KOMMISSIONENS BESLUTNING
af 25. august 2005
om en fusions forenelighed med fællesmarkedet og EØS-aftalen
(Sag nr. COMP/M.3687 - Johnson & Johnson/Guidant)
(meddelt under nummer K(2005) 3230)
(Kun den engelske udgave er autentisk)
(EØS-relevant tekst)
(2006/430/EF)
Den 25. august 2005 vedtog Kommissionen en beslutning i en fusionssag efter Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (1), særlig artikel 8, stk. 1. En ikke-fortrolig udgave af den fuldstændige beslutning kan findes på sagens autentiske sprog og på Kommissionens arbejdssprog på Generaldirektoratet for Konkurrences hjemmeside på følgende adresse: http://europa.eu.int/comm/competition/index_en.html
I. INDLEDNING
(1)
Den 15. marts 2005 modtog Kommissionen i overensstemmelse med artikel 4 i forordning (EF) nr. 139/2004 (herefter benævnt »fusionsforordningen«) en anmeldelse af en planlagt fusion, hvorved Johnson & Johnson (herefter benævnt »J & J«, USA) gennem opkøb af aktier erhverver kontrol som omhandlet i forordningens artikel 3, stk. 1, litra b), over hele Guidant Corporation (herefter benævnt »Guidant«, USA).
A. Parterne
(2)
J & J er et selskab, der er indregistreret i USA. I 2003 havde det 111 000 ansatte på verdensplan og en omsætning på ca. 37 mia. EUR. Selskabets aktiviteter er fordelt på tre hovedområder: forbrugsvarer (18 % af omsætningen), lægemidler (47 %) og medicinsk udstyr og diagnosticeringsudstyr (36 % af omsætningen).
(3)
Guidant er et selskab, der er indregistreret i USA, og som er aktiv inden for konstruktion og udvikling af kardiovaskulært udstyr. I 2003 havde selskabet ca. 12 000 beskæftigede på verdensplan og en omsætning på ca. 3,3 mia. EUR. Guidant er aktiv på fire hovedområder inden for det hurtigt voksende marked for kardiovaskulært udstyr: hjerterytmeovervågning, interventionel kardiologi, intravaskulært udstyr og hjertekirurgi.
B. Transaktionen
(4)
Fusionen omhandler J & J's overtagelse af fuld kontrol med Guidant i den i artikel 3, stk. 1, litra b), i fusionsforordningen anførte betydning.
II. DE RELEVANTE MARKEDER
(5)
Markedsundersøgelsen bekræftede, at følgende områder er mest berørt af fusionen: 1) udstyr til interventionel kardiologi, 2) intravaskulært udstyr, 3) udstyr til hjertekirurgi, 4) udstyr til overvågning af hjerterytme. Inden for sidstnævnte område er der ingen overlapning, da J & J i øjeblikket ikke er aktiv på dette område.
A. De relevante produktmarkeder
1) Udstyr til interventionel kardiologi
(6)
Udstyr til interventionel kardiologi anvendes til at behandle sygdomme i kranspulsåren ved hjælp af minimalt invasive procedurer. Det vigtigste udstyr på dette område er stenten, et lille ekspanderbart rør, der anbringes i en tilstoppet koronararterie for at fjerne plaque og støtte karrets vægge og dermed sikre, at blodet strømmer frit.
(7)
Metalstenter og lægemiddeleluerende stenter er to særskilte produktmarkeder af følgende årsager: ingen væsentlig priskorrelation, ingen substitutionsmulighed på udbudssiden, meget betydelige forskelle i kliniske resultater, forskellige godtgørelsessystemer. Selv om metalstenter og lægemiddeleluerende stenter har samme struktur og leveringssystem, er der dog en række komponenter, der er specielt vigtige for koronare lægemiddeleluerende stenter (lægemiddel, lægemiddeldosering og frigivelseshastighed, polymercoatings).
(8)
Med hensyn til tilbehøret koronare styrekatetere, koronare styrbare guidewires og PTCA-ballonkatetere fastslog Kommissionens markedsundersøgelse, at hvert af disse produkter udgør et særskilt relevant produktmarked. De fleste indgreb kræver et specifikt sæt tilbehør med forskellige dimensioner og former.
2) Intravaskulært udstyr
(9)
Intravaskulært udstyr anvendes til minimal invasiv behandling af perifere vaskulære (eller endovaskulære) sygdomme som f.eks. opbygning af plaque (f.eks. karforkalkning) i perifere kar (sygdom i perifere arterier) og aneurisme (udvidelse af et svagt område i en arterie).
(10)
Ligesom stenter til interventionel kardiologi er endovaskulære stenter små ekspanderbare rør, der benyttes til at behandle en forsnævring eller forstoppelse i en perifer arterie.
(11)
Parterne erkendte - i overensstemmelse med Kommissionens markedsundersøgelse - at der var to særskilte markeder for endovaskulære stenter: et marked for ballonekspanderbare stenter (normalt fremstillet af rustfri stål og monteret på et PTA-ballonkateter) og et marked for selvekspanderende stenter, som indføres efter en anden teknik. Kommissionens undersøgelse påviste en klar tendens til mere specialisering inden for det endovaskulære område for både ballonekspanderbare stenter (dvs. segmenter for nyre- (ballonekspanderbare) stenter og for hofte-lårbens- (ballonekspanderbare) stenter og for selvekspanderbare stenter (f.eks. segmenter for lårbens- (selvekspanderbare) stenter, hofte- (selvekspanderbare) stenter og carotis-stenter).
(12)
Hvad angår tilbehør opfylder endovaskulære styrekatetere, styrbare guidewires og PTA-ballonkatetere samme funktioner som tilsvarende produkter inden for interventionel kardiologi. Som på koronarområdet skal der identificeres et relevant produktmarked for hver tilbehørskategori som følge af den høje substitutionsgrad på udbudssiden og det forhold, at alle de største producenter inden for hver tilbehørskategori udbyder en bred vifte af modeller med forskellige dimensioner og former.
3) Udstyr til hjertekirurgi
(13)
Koronar bypass graft-kirurgi (»CABG«) anvendes til at behandle sygdomme i koronararterien; den tilstoppede arterie bliver »bypassed« ved, at et andet blodkar sys (»graftes«) til aorta i den ene ende og til koronararterien væk fra det beskadigede område i den anden ende. Efter operationen strømmer blodet gennem det nygraftede kar til hjertemusklen. Det kar, der anvendes til bypass'en, fjernes (»høstes«) fra benet (»saphenavene graft«), brystet eller armen.
(14)
Følgende markeder er berørt inden for hjertekirurgiområdet: i) CABG-produkter til indgreb, når hjertet slår (stabiliseringssystemer og tilbehør som f.eks. blæsere og forstøvere), ii) endoskopiske systemer til at høste kar.
B. De relevante geografiske markeder
(15)
Markedsundersøgelsen bekræftede, at de relevante geografiske markeder alle er nationale på grund af væsentlige forskelle mellem godtgørelsesordninger og indkøbsprocedurer, prisforskelle mellem lande, behov for at etablere et lokalt salgskontor og forskelle i parternes og konkurrenternes markedsandele i medlemsstaterne.
III. VURDERING
A. Interventionel kardiologi
(16)
Interventionel kardiologi er et forholdsvis nyt, innovationsdrevet område, som er præget af betydelige hindringer for adgang til markedet, f.eks. finansiering af F & U, intellektuelle ejendomsrettigheder for produktudvikling, lang time-to-market for nye produkter, kliniske forsøg, produktsortiment.
(17)
Inden for interventionel kardiologi er der to grupper aktører: de store globale selskaber, der konkurrerer på verdensplan (J & J, Guidant, Medtronic, Boston Scientific og Abbott), og »lokale aktører« (Sorin, Biotronik og andre).
1) Lægemiddeleluerende stenter
(18)
På markedet for lægemiddeleluerende stenter resulterer fusionen i, at en potentiel konkurrent fjernes fra markedet, da Guidant kun er aktiv inden for metalstenter og endnu ikke inden for lægemiddeleluerende stenter, medens J & J er den ene af de to udbydere, der allerede er aktiv inden for dette segment sammen med Boston Scientific.
(19)
Til trods for at der er tegn på, at Guidant sandsynligvis ville have været en af nøgleaktørerne på markedet for lægemiddeleluerende stenter og fungere som en betydelig modvægt over for de to nuværende konkurrenter J & J og Boston Scientific, viste undersøgelsen også, at de andre nye aktører på markedet sandsynligvis ville udøve et tilstrækkeligt konkurrencepres på markedet for lægemiddeleluerende stenter til at opveje det tab af konkurrence, der er en følge af J & J's overtagelse af Guidant (Medtronic, Abbott, Conor/Biotronik og Sorin).
(20)
Kommissionen konkluderede derfor, at den anmeldte fusion ikke giver anledning til alvorlig tvivl med hensyn til foreneligheden med fællesmarkedet for lægemiddeleluerende stenter, og at fusionen derfor ikke hæmmer den effektive konkurrence inden for fællesmarkedet på dette område væsentligt.
2) Styrbare guidewires
(21)
På markedet for styrbare guidewires bliver praktisk talt alle nationale markeder stærkt berørt af fusionen (over 40 % med en stigning på mindst 5 %), og på mange af disse markeder, herunder de største EU-lande, ligger parternes samlede markedsandele på over (65 %-75 %) og endog (75 %-85 %).
3) Konklusion
(22)
Kommissionen konkluderede derfor, at den anmeldte fusion giver anledning til alvorlig tvivl med hensyn til foreneligheden med fællesmarkedet, fordi den giver de fusionerende parter mulighed for at styrke Guidants ubestridte dominerende stilling på markedet, da en af de nuværende to hovedkonkurrenter fjernes fra dette marked. Det kan endvidere forventes, at de resterende virksomheder på markedet kan opnå fordele ved den konkurrencebegrænsning, der er en følge af fusionen, fordi de vil kunne opnå højere priser, end det ellers vil være tilfældet.
B. Intravaskulært udstyr
(23)
Både J & J og Guidant er førende udbydere på området for intravaskulært udstyr i EØS. Selv om der er en del konkurrenter på dette marked (Abbott, Bard, Boston Scientific, B. Braun, Cook, Edwards Lifesciences, ev3, Invatec, Medtronic, Sorin og Terumo) er det ikke alle aktører, der har samme styrke, og som er til stede på alle produktmarkeder eller geografiske markeder. Markedsundersøgelsen viste endvidere, at Guidants forsvinden som konkurrent medfører, at den nærmeste substitut for J & J's stenter forsvinder fra markedet.
(24)
Inden for det intravaskulære marked for ballonekspanderbare stenter på EØS-plan har de fusionerende parter en samlet markedsandel på (60 %-70 %), (J & J, (30 %-40 %), Guidant (25 %-35 %)). Disse markedsandele har været forholdsvis stabile i de sidste 4 år.
(25)
Med hensyn til de relevante geografiske markeder, dvs. de enkelte medlemsstater, er der ni lande, der især bliver berørt. Det drejer sig om Østrig, Belgien, Frankrig, Tyskland, Italien, Luxembourg, Nederlandene, Portugal og Spanien.
(26)
Da den stærkeste og næststærkeste udbyder fusioneres ved transaktionen, vil der blive skabt en dominerende stilling på næsten alle de berørte markeder, hvilket vil resultere i, at den effektive konkurrence hæmmes væsentligt.
(27)
Inden for det intravaskulære marked for carotis-stenter i EØS er de mest berørte medlemsstater Østrig, Belgien, Finland, Frankrig, Tyskland, Italien, Nederlandene, Portugal og Spanien.
(28)
Der er tre førende udbydere på markedet for carotis-stenter: J & J, Guidant og Boston Scientific. De tegner sig for 83-96 % af markedet. Fusionen vil enten styrke J & J's eller Guidants dominerende stilling (i Østrig, Finland, Nederlandene, Portugal og Spanien) eller betyde, at den anden- og tredjestørste udbyder vil fusionere og blive ny markedsleder (Belgien, Tyskland og Italien).
(29)
I betragtning af fusionens omfang, hindringer for adgang til markedet, kundeloyalitet, substitutionsgrad og bortfald af betydeligt konkurrencepres vil transaktionen på ovennævnte nationale markeder få ensidige negative virkninger og derfor hæmme en effektiv konkurrence på fællesmarkedet.
(30)
På markedet for stenter til anbringelse uden for carotis er de mest berørte medlemsstater Østrig, Belgien, Tyskland og Nederlandene. På de fleste af disse markeder er J & J markedsleder, og Guidant er en af de førende udbydere, som af de fleste kunder betragtes som den nærmeste substitut for J & J.
(31)
Hvad angår selvekspanderbare stenter til anbringelse uden for carotis på ovennævnte nationale markeder vil fusionen resultere i ikke-samordnede negative virkninger på disse markeder og derfor hæmme en effektiv konkurrence på fællesmarkedet og i EØS på grund af skabelse eller styrkelse af en dominerende stilling.
(32)
Kommissionen konkluderede derfor, at den anmeldte fusion gav anledning til alvorlig tvivl med hensyn til foreneligheden med fællesmarkedet hvad angår markedet for intravaskulære stenter. Ved fusionen skabes en dominerende stilling på markedet for ballonekspanderbare stenter, og den vil få ensidige negative virkninger på markedet for carotis-stenter og stenter til anbringelse uden for carotis og følgelig hæmme en effektiv konkurrence inden for fællesmarkedet.
C. Hjertekirurgi: endoskopiske systemer til at høste kar
(33)
Salget inden for EØS af endoskopiske systemer til at høste kar er betydeligt mindre end i USA, men viser en stigende tendens. I Europa anvendes konventionel høstning af kar i langt de fleste procedurer (98 %). J & J og Guidant er stort set de eneste to udbydere af disse systemer og tegner sig for markedsandele på ca. 90-95 % (parternes skøn) og 100 % (andre europæiske udbyderes skøn).
(34)
Kommissionen konkluderede derfor, at den anmeldte fusion gav anledning til alvorlig tvivl med hensyn til foreneligheden med fællesmarkedet, når det drejer sig om endoskopiske systemer til at høste kar, og at den vil resultere i, at der praktisk talt skabes et monopol i Europa.
IV. PARTERNES TILSAGN
(35)
For at afhjælpe ovennævnte problemer i forbindelse med styrbare guidewires, markedet for intravaskulært udstyr og hjertekirurgi gav parterne følgende tilsagn:
a)
På området for styrbare guidewires foreslog parterne at sælge aktiver, der primært er forbundet med udbud og salg af J & J's styrbare guidewires i EØS. Salget medfører hovedsagelig overførsel af lagerbeholdning og kundefortegnelser, overdragelse af brugsret til varemærker, uddeling af licens til intellektuelle ejendomsrettigheder og overførsel af specifikationer for konstruktion af J & J-guidewires. Salget er begrænset til Europa og omfatter ikke produktion, samling, sterilisering (disse operationer har J & J i øjeblikket outsourcet til en tredjepart), distribution og lageraktiviteter.
b)
På det intravaskulære område har parterne foreslået at sælge alle de aktiviteter (produkter, logistik, lagerbeholdning, kundefortegnelser, salgspersonale, varemærker og intellektuelle ejendomsrettigheder), som Guidants Endovascular Solutions-afdeling har inden for EØS-området. Salget omfatter ikke produktion, finansiering, administration, F & U, personale, som beskæftiger sig med juridiske anliggender, kvalitet og klinisk forskning, og som er baseret i USA og opererer på verdensplan. Parterne tilbyder køberen en midlertidig OEM-aftale fulgt op af enten videreførelse af en sådan aftale eller uindskrænket støtte til at efterligne det amerikanske produktionsanlæg i Europa. Salget omfatter også embolisk beskyttelsesudstyr og endovaskulært tilbehør udover de endovaskulære stenter, som Kommissionens undersøgelse var koncentreret om.
c)
På området for hjertekirurgi har parterne foreslået at frasælge en af følgende dele:
a)
J & J’s endoskopiske systemer til at høste kar og systemer til arteriehøst (»ERA-kits«)
b)
aktiver og personale i hele verden i Guidants afdeling for hjertekirurgi
c)
Guidants endoskopiske produkter til at høste kar (»EVH-kits«).
V. VURDERING AF DE FREMSATTE TILSAGN
(36)
Som bekræftet af Kommissionens markedsundersøgelse kan disse tilsagn betragtes som tilstrækkelige til at fjerne betænkelighederne vedrørende styrbare guidewires og markedet for intravaskulært udstyr og hjertekirurgi som beskrevet ovenfor.
(37)
Kommissionen konkluderede derfor på basis af parternes tilsagn, at den anmeldte fusion ikke vil betyde nogen væsentlig hindring for en effektiv konkurrence i Fællesskabet eller en betydelig der heraf. Det foreslås derfor, at fusionen erklæres for forenelig med fællesmarkedet og EØS-aftalen i overensstemmelse med artikel 2, stk. 2, og artikel 8, stk. 2, i fusionsforordningen og artikel 57 i EØS-aftalen.
VI. KONKLUSION
(38)
Af ovennævnte årsager konkluderede Kommissionen, at den påtænkte fusion ikke hæmmer den effektive konkurrence på fællesmarkedet eller en væsentlig del heraf. Fusionen blev derfor i en beslutning af 25. august 2005 erklæret for forenelig med fællesmarkedet og EØS-aftalen i overensstemmelse med fusionsforordningens artikel 8, stk. 1, og EØS-aftalens artikel 57.